Ńdɔ Yosafat ǹkúkúmá yā Yúda a ngadúgan mvɔí á ndá dzīē á Yērúzalɛm, 2Ńdɔ Yéhu, mɔ́n Hanani, ǹyénə mam a ngákə tóban ai nyé nyé ai ǹkúkúmá Yosafat nâ: “Yə bâkad ka ḿbə̂ mod ńdɔ̄ fə yə o nə dzǎm dǐŋ mīńzízíŋ mí Ńtondôbə ? Asú tē hḿ ólūn Ńtondôbə wáyi wa kab á nyɔ́l. 3Tɔ nálā, bə́ ngáyén tə́ ḿbəŋ ziŋ ábə wa, amú ó ngávaa mim̀fúbán mə́ndíé á ńnam, o komó fə ǹnə́m wóe nə́ ó dzəŋ Zambá.” 4Ńdɔ Yosafat a ngátɔbɔ á Yērúzalɛm, a dúgan kwí á zāŋ ayɔŋ díé, a tíege á Bêr Shéva a kələ kwí á miǹkǒl yā Efraím, nə́ a dúgán ai ayɔŋ díé ábə Ǹtondôbə, Zambá běsīá bóé. 5Ǎ ngatə́le bətsíg miǹtól á ńnam ósə, á miǹgungúl bə́tísɔn bə́sə̄ yā Yúda, á tísɔn ésə. 6Nyé ai bə́tsíg míńtól bā nâ: “Mǐ tóan tsog é dzam myǎyi bɔ, amú sə̌ kig anə́ mod ńgɔ myǎyəan tsíg ńtól, hədá anə́ Ńtondôbə yǎ á nə̄ ai mína éyɔŋ myǎtsíg ńtól[46]. 7Ńdɔ̄ hḿ wɔ̌ŋ Ńtondôbə ó tɔ̄bɔ́gɔ̄ ábə̄ mínā, mǐ bigili mǐ bɔ̌ fə̄ nálā, amú miǹkɔ́d miziŋ mí sə́ kig ábə Ǹtondôbə Zambá wāān, tɔ́ ebom kamá, tɔ́ ebɔdi zɛl ású bífái.” 8Tɔ á Yērúzalɛm, ńdɔ̄ fə Yosafat a ngátə́le bəfada ai bəlevíta ai bədzóē yā mə̄ndá mə́ bod yā Ísraɛ̂l nə́ bə́ tsíg ǹtól anə́ Ńtondôbə ai nâ bə́ kǎl fə mədzó ású ḿfí é bod bə́ tɔ̄á á Yērúzalɛm. 9Ǎ ngalə́b bɔ̄ nâ: “Éyə myǎyi dzálā ésíé dzáán nā, ai wɔ̌ŋ Ǹtondôbə á ńnə̄m, ai fulu m̀baalán mətǐŋ, ai ǹnə́m ó nə təge ai bidzo. 10Éyɔŋ ésə adzó ziŋ lázū ábə̄ mínā, á sɔ̂ á bə̄bə́nyɔ̄ŋ bə́ tɔá á bə̄tísɔn bábán, ású étɔm ǹsoán məkǐ, mim̀fɛ̌d ású mvéndé, ngə́ ábēndé ziŋ, miǹtə́lán mə̄béndé, ngə́ mətǔm, myǎyi bɔ́ tóán yə́gələ, nə́ bə́ bɔ tə nɔ̌ŋ məku ábə Ǹtondôbə ai nâ olún wóé ó zā tólán mína á nyɔ́l, ai bəbə́nyāŋ báán, nálā ńgɔ myǎyi bɔ, eyɔ̌ŋ tē ńdzɔ myǎyi bɔ̌ təge ai bidzo. 11Amaryahu fada ǹnén énye a dzóé mínā á mam mə́ Ńtondôbə mə́sə, Zevadyahu, mɔ́n Yismael, énye a nə́ ású mam mə́ nkúkúmá mə́sə; bəlevíta bâyi mína syé anə́ bəsaŋ bə́kálada. Bián azombo, syéán fə ! Ǹtondôbə á tɔ̄bɔ́gɔ ai ényɔ́ ā yi bɔ ḿbəŋ !”